KOMMISSIONENS FORORDNING (EF) Nr. 1317/95 af 9. juni 1995 om regulering af de forudfastsatte restitutioner for malt
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 3290/94 af 22. december 1994 om de tilpasninger og overgangsforanstaltninger, der er nødvendige i landbrugssektoren for gennemførelsen af de aftaler, som er indgået under de multilaterale handelsforhandlinger i Uruguay-rundens regi (1), særlig artikel 3, og
ud fra følgende betragtninger:
I Kommissionens forordning (EF) nr. 2577/94 af 24. oktober 1994 om særforanstaltninger for så vidt angår de eksportlicenser for malt, der er udstedt i perioden 1. august til 31. december 1994 (2), ændret ved forordning (EF) nr. 822/95 (3), er det fastsat, at andengangsudstedte licenser, der er gyldige fra 1. juli til 30. september 1995, er undergivet de regler, der gælder på tidspunktet for udstedelsen af den førstegangsudstedte licens; på daværende tidspunkt blev den forudfastsatte restitution reguleret efter artikel 13, stk. 4, i Rådets forordning (EØF) nr. 1766/92 af 30. juni 1992 om den fælles markedsordning for korn (4), senest ændret ved akten vedrørende Østrigs, Finlands og Sveriges tiltrædelse og ved forordning (EF) nr. 3290/94; tærskelprisen blev ophævet fra den 1. juli 1995 ved forordning (EF) nr. 3290/94;
metoden for beregning af reguleringen fra den 1. juli 1995 er fastsat i artikel 12 i Kommissionens forordning (EF) 1162/95 af 23. maj 1995 om særlige gennemførelsesbestemmelser for ordningen med import- og eksportlicenser for korn og ris (5); denne nye regel bør anvendes for andengangsudstedte licenser, da denne justeringsmetode er lidt gunstigere for de erhvervsdrivende;
de i denne forordning fastsatte foranstaltninger er i overensstemmelse med udtalelse fra Forvaltningskomitéen for Korn -
UDSTEDT FØLGENDE FORORDNING:
Artikel 1
Uanset artikel 2, stk. 3, i forordning (EF) nr. 2577/94 beregnes den i artikel 13, stk. 4, i forordning (EØF) nr. 1766/92 omhandlede regulering af restitutionen efter metoden i artikel 12, stk. 2 og 3, i forordning (EØF) nr. 1162/95.
Artikel 2
Denne forordning træder i kraft på tredjedagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 9. juni 1995.